Graeme Smith ‘dankbaar’ ná ouers van skip gered wordDie passasierskip Viking Sky kan gesien word in die onstuimige seetoestande naby die weskus van Noorweë. (Foto: Frank Einar Vatne / NTB scanpix via AP) Graeme Smith, voormalige Suid-Afrikaanse krieketkaptein, het Saterdagaand gesê sy ouers is veilig nadat hulle saam met honderde ander passasiers van ŉ skip naby Noorweë se westelike kus gered moes word. “Dankie almal, [my] ouers is veilig per helikopter gered en word ondersoek. Dankie aan al die bemanningslede en die reddingswerkers. [Ek] waardeer almal se ondersteuning en boodskappe,” het Smith getwiet. Net ure vantevore het ŉ bekommerde Smith op Twitter te kenne gegee dat sy ouers op die skip is en dat enigiemand met meer inligting hom asseblief moet kontak. ŉ Uitgebreide en gevaarlike reddingsoperasie moes van stapel gestuur word om die 1 373 mense op die Viking Sky-skip te red nadat rowwe seetoestande daartoe bygedra het dat die skip se enjins probleme ervaar het. Polisiebeamptes in Møre og Romsdal, ŉ provinsie in die noordwestelike deel van Noorweë, het gesê die skip het Saterdagmiddag ŉ noodsein uitgestuur. Die operateur van die skip het later bevestig daar is 915 passasiers en 458 bemanningslede aan boord. Passasiers wat van die Viking Sky-skip gered is, word gehelp deur nooddienste in Hustadvika, Noorweë. (Foto: Odd Roar Lange/NTB Scanpix via AP) Die uitsaaier NRK het beeldmateriaal getoon van die Viking Sky wat deur massiewe golwe geslaan word nie ver nie van ŉ reeks rotse langs die kuslyn bekend as Hustadvika. Verskeie helikopters en reddingsbote is ingespan om mense van die Viking Sky te ontruim. Teen 01:45 Sondag (plaaslike tyd) is die eerste 230 mense terug na die kus gebring, waar hulle in ŉ noodskuiling in Brynhallen gehuisves is. Minstens 16 mense moes na hospitale geneem word nadat hulle beseer is en volgens die nuusagentskap NTB is drie van die mense in ŉ ernstige toestand. Die reddingsoperasie het probleme ervaar toe die eerste vragskip wat Viking Sky te hulp gesnel het ook enjinprobleme ervaar het en in dieselfde gebied as die plesierskip gestrand gelaat is. Twee helikopters moes van roete verander om nege bemanningslede op die vragskip te gaan red. Die reddingsaksie was ŉ stadige en gevaarlike proses aangesien die passasiers een vir een van die skip gelig moes word na die vyf beskikbare helikopters. “Ek was bang, ek het nog nooit iets so vreesaanjaend beleef nie,” het Janet Jacob, een van die eerste passasiers wat gered is, aan die Noorweegse openbare uitsaaier NRK gesê. Passasiers wat van die Viking Sky-skip gered is, word gehelp deur nooddienste in Hustadvika, Noorweë. (Foto: Odd Roar Lange/NTB Scanpix via AP) Sy het gesê die helikoptervlug na die kus was te midde van sterk winde “soos ŉ tornado” en sy het net gebid vir almal se veiligheid wat nog aan boord die skip was. Ook John Curry, ŉ Amerikaanse passasier, het aan NRK gesê hy het besef daar is fout toe hy middagete geëet en die skip skielik begin ruk het. “Dit was net chaos. Die helikoptervlug van die skip na die kus wil ek nie eers aan dink nie. Dit was nie lekker nie,” het Curry gesê. Video’s en foto’s wat deur passasiers op die skip geneem is, toon hoe die skip op en af in die onstuimige see beweeg met stoele en ander meubelstukke wat heen en weer rol. Passasiers het almal oranje lewensreddersbaadjies aangehad, maar die golwe het van die skip se vensters gebreek en veroorsaak dat water aan boord kom. Verskeie owerhede en organisasies was by die reddingsoperasie betrokke. Die plesierskip is intussen geanker en daar word beplan dat kleiner bote dit na kalmer water sal sleep.